## Odluka o izmjenama Odluke o izvješćivanju o novčanom tržištu

### NN 155/2013 (20.12.2013.), Odluka o izmjenama Odluke o izvješćivanju o novčanom tržištu

155 20.12.2013 Odluka o izmjenama Odluke o izvješćivanju o novčanom tržištu

HRVATSKA NARODNA BANKA

3267

Na temelju članka 30. i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donio je 10. prosinca 2013.

ODLUKU

O IZMJENAMA ODLUKE O IZVJEŠĆIVANJU O NOVČANOM TRŽIŠTU

I.

U Odluci o izvješćivanju o novčanom tržištu (»Narodne novine«, br. 147/2011.) u točki II. stavak 1. mijenja se i glasi:

»Obvezu dostavljanja podataka iz točke I. ove Odluke imaju:

– kreditne institucije (banke i štedne banke) sa sjedištem u Republici Hrvatskoj koje su dobile odobrenje za rad od Hrvatske narodne banke

– podružnice kreditnih institucija iz druge države članice Europske unije za koje je njezino nadležno tijelo dostavilo obavijest Hrvatskoj narodnoj banci o osnivanju podružnice u Republici Hrvatskoj i

– podružnice kreditnih institucija iz trećih država koje su od Hrvatske narodne banke dobile odobrenje za osnivanje podružnice kreditne institucije iz treće države (u nastavku teksta: banke).«

II.

Točka V. Odluke mijenja se i glasi:

»Prve podatke iz točke I. ove Odluke banke i HBOR dužni su dostaviti HNB-u za izvještajni datum 2. siječnja 2014.«

III.

U Uputi za provedbu Odluke o izvješćivanju o novčanom tržištu u točki 11. briše se zarez i dio rečenice koji glasi: »odnosno cijenom«.

IV.

U Uputi za provedbu Odluke o izvješćivanju o novčanom tržištu u točki 16., u poglavlju Obilježje 9. Instrument, u točki 5., u prvoj rečenici briše se zarez i dio rečenice koji glasi: »izvorne ročnosti do godine dana«.

V.

U Uputi za provedbu Odluke o izvješćivanju o novčanom tržištu u točki 16., u poglavlju Obilježje 20. Rok, točka 1. mijenja se i glasi: »1. »ON« – prekonoćno dospijeće, ovaj se modalitet obvezno i isključivo navodi kada su izvještajni datum i datum namire jednaki, a datum povrata je sljedeći radni dan u zemlji u kojoj se transakcija namiruje; ovaj modalitet mogu imati samo instrumenti A1, B1 i B2 u izvješću Promet;«.

U istom poglavlju točka 3. mijenja se i glasi: »3. »D7« – obuhvaća stanje instrumenata s originalnim rokom dospijeća do (uključujući) sedam dana, osim instrumenata za koje se u izvješću Promet Obilježje 20. Rok popunjava modalitetom ON; navodi se samo u izvješću Stanje za instrumente A1, B1 i B2.«

VI.

U Uputi za provedbu Odluke o izvješćivanju o novčanom tržištu u točki 18., u poglavlju Obilježje 22. Vrsta iznosa, točka 2. mijenja se i glasi: »2. »I02« – količina; odnosi se na količinu vrijednosnih papira; upisuje se u izvješću Promet za instrument C1 i u izvješću Stanje za instrument D1;«.

VII.

U Uputi za provedbu Odluke o izvješćivanju o novčanom tržištu u točki 21. pod e) »14 sati« zamjenjuje se s »13 sati«.

VIII.

U Uputi za izradu i dostavljanje datoteka s podacima o novčanom tržištu, u poglavlju 4. Opće napomene, u posljednjoj rečenici, dio rečenice koji glasi: »na isti način kao i redovne datoteke« mijenja se i glasi: »elektroničkom poštom«.

IX.

U Uputi za izradu i dostavljanje datoteka s podacima o novčanom tržištu u poglavlju 5.1.2. Slog »Promet« u Polju 25. Cijena, rečenica »Kontrola: Polje mora biti popunjeno iznosom većim od nule.« mijenja se i glasi: »Kontrola: Ako je polje 24. Vrsta cijene popunjeno modalitetom »C02«, polje mora biti popunjeno iznosom većim od nule.«.

X.

U Uputi za izradu i dostavljanje datoteka s podacima o novčanom tržištu u poglavlju 5.2.2. Slog »Promet« u Polju 18. Cijena, briše se rečenica »Kontrola: Polje mora biti popunjeno iznosom većim od nule.«

XI.

Ova Odluka objavljuje se u »Narodnim novinama«, a primjenjuje se od 3. siječnja 2014.

O. br. 308-020/12-13/BV

Zagreb, 10. prosinca 2013.

Guverner
Hrvatske narodne banke
prof. dr. sc. Boris Vujčić, v. r.

Odluka, NN 155/2013-3267